ཨ་མདོའི་ཁུལ་དུ་འདི་ལ་ཚོད་མ་ཟེར་ཡང་།འདིའི་དག་ཆ་ལ་ཚོན་མ་དང་ཚོད་མ་འབྲི་མཁན་གཉིས་འདུག་པས།མིང་འདི་ཇི་ལྟར་བྱུང་བ་དང་སྒྲ་བཤད་ཡོད་མེད་རྩད་གཅོད་མ་ཐུབ།སྤྱིར་བཏང་ཚོད་མ་སྔོ་ཚོད་ལ་གོ་ཞིང་།ཨ་མདོ་ཁུལ་དུ་རི་སྐྱེས་སྒོག་པ་དང་།ཙོང་།དེ་མིན་དེང་སང་ཀེའུ་ཚལ་དག་ཆ་ངེས་གཏན་མ་ཤེས་དུ་འབོད་པའི་སྔོ་ནང་རྫས་སུ་བྱས་ཏེ་མོག་མོག་བཟོ་སྲོལ་དར་ཆེ་བས་དེའི་ཆ་ནས་ཚོད་མ་ཞེས་བཏགས་པ་ཡིན་སྲིད།ཚོན་ནི་ཤ་ཚིལ་ལ་གོ་བའི་སྐབས་ཡོད་པ་དཔེར་ན།ལུག་ཤེད་ཤིན་ཏུ་བཟང་བར་ལུག་ཚོན་པོ་ཟེར་བ་ལྟར་ཡིན་པས།ཤ་མོག་མོག་ལ་ཚོན་མ་ཟེར་བ་ཡང་དེ་ལ་འབྲེལ་བ་ཡོད་སྲིད།ད་དུང་ཨ་མདོའི་ས་ཁུལ་འགའ་ཞིག་ཏུ་མོག་མོག་ལ་ཤ་ཐུམ་ཡང་ཟེར་མཁན་ཡོད་པ་འདྲ་ཞིང་།དེ་ནི་ཤ་ལ་གྲོ་ཕྱེའི་ཐུམ་བུ་གཡོགས་པའི་ཆ་ནས་བཏགས་པར་མངོན།